‘Vroue verdien minder, maar betaal meer’Argieffoto: Pixabay. ŉ Nuwe opname wat deur Sanlam gedoen is toon aan dat vroue in Suid-Afrika minder as mans verdien, maar voortdurend meer betaal aan maandelikse uitgawes. Die opname, wat onder 500 vroue en 500 mans gedoen is en met die begin van Vrouemaand saamval, toon aan dat 98% van vroue meer as R100 aan maandelikse toiletware spandeer terwyl net 23% van mans dieselfde kan sê. Die dinge waarvoor vroue glo meer betaal, sluit onder meer basiese toiletware, mooimaakprodukte, mediese uitgawes asook haarsnye in. Meer as 30% van die vroue wat aan die opname deelgeneem het sê hulle spandeer meer as R1 500 per jaar aan mediese ondersoeke terwyl net 1,2% van mans saamgestem het. Die meerderheid mans (56,4%) spandeer ook niks aan voorbehoeding nie, terwyl 51,2% vroue aangedui het hulle koop maandeliks voorbehoedmiddels en 30% van hulle spandeer meer as R100 daarop. Sanlam het gesê baie van dié teenstellings kom neer op die sogenaamde “pienk belasting”. Die wêreldwye beweging, #axethepinktax, begin ook nou spoed optel met al hoe meer vroue wat kapsie maak teen die feit dat hulle meer as mans vir sekere produkte betaal “net omdat hulle vroue is”. Danelle van Heerde, hoof van adviesprosedures by Sanlam se persoonlike finansies-afdeling, het gesê as dinge oorvereenvoudig word, kan gesê word vroue verdien oor die algemeen minder, maar betaal meer. Sanlam het gesê daar is bepaal dat Suid-Afrikaanse mans gemiddeld R6 607,25 meer as vroue per maand verdien. Dit is die sesde grootste salarisgaping in Afrika. Van Heerde het gesê as ŉ mens byvoeg dat vroue oor die algemeen meer moet betaal vir basiese maandelikse behoeftes, begin ŉ mens die volle spektrum van uitdagings sien wat vroue wat finansieel onafhanklik wil wees in die gesig staar. Sanlam het gesê vroue betaal dieselfde BTW vir tampons en sanitêre doekies as wat hulle vir luukse items sou betaal. Sanitêre ware is rééds te duur vir baie vroue suid van die Sahara, en ŉ Unesco-studie in 2016 het bevind dat een in 10 meisies in dié streek tydens menstruasie skool misloop. Dít het maatskappye soos Sanlam genoop om sanitêre ware-veldtogte te hou sodat meisies steeds skool bywoon wanneer hulle menstrueer, en die Universiteit Stellenbosch se regskliniek het ook die nasionale tesourie gevra om vroulike higiëne-produkte op die lys van items te plaas wat van BTW kwytgeskeld word.